_______________________________________________________________________________________________________ Biudžetinė įstaiga, Pilaitės pr. 19, LT-06264 Vilnius, tel. (8 5) 212 4720, faks. (8 5) 212 4716, el. p. vsd@vsd.lt Duomenys kaupiami ir saugomi Juridinių asmenų registre, kodas 188675233 LIETUVOS RESPUBLIKOS VALSTYBĖS SAUGUMO DEPARTAMENTAS

Lietuvos Respublikos krašto apsaugos ministerijai	2023-09-08	Nr. 18-9482

Į 2023-08-08	Nr. 23-11560

DĖL ĮSTATYMO PROJEKTO

Lietuvos Respublikos valstybės saugumo departamentas (toliau – Valstybės saugumo departamentas) pagal kompetenciją išnagrinėjo Lietuvos Respublikos karo prievolės įstatymo Nr. I-1593 pakeitimo įstatymo projektą (toliau – Įstatymo projektas) ir teikia pastabas bei pasiūlymus.

Siekiant didinti privalomosios pradinės karo tarnybos karių skaičių, Įstatymo projekto 10 straipsniu siūloma numatyti, kad Valstybės saugumo departamento žvalgybos pareigūnai nepatektų į asmenų, kuriems privalomoji pradinė karo tarnyba atidedama, sąrašą. Atkreipiame dėmesį, kad, atsižvelgiant į Valstybės saugumo departamento uždavinius ir vykdomos veiklos specifiką, galiojančioje Lietuvos Respublikos karo prievolės įstatymo (toliau – Įstatymas) redakcijoje yra numatytos išimtys, pagal kurias Valstybės saugumo departamento žvalgybos pareigūnai patenka į asmenų, kuriems privalomoji pradinė karo tarnyba ir tarnyba, paskelbus mobilizaciją, atidedama, sąrašus.

Vadovaujantis Lietuvos Respublikos žvalgybos įstatymo 6 straipsniu, žvalgybos institucijų tikslas – stiprinti Lietuvos Respublikos nacionalinį saugumą, renkant informaciją apie rizikos veiksnius, pavojus ir grėsmes, pateikiant ją kitoms nacionalinį saugumą užtikrinančios institucijoms ir šalinant šiuos rizikos veiksnius, pavojus ir grėsmes, o Lietuvos Respublikos karo padėties įstatymo (toliau – Karo padėties įstatymas) 8 straipsnio 5 dalies 12 punkte įtvirtinta, kad karo padėties metu ginkluotųjų pajėgų vadas nustato Valstybės saugumo departamentui žvalgybos informacijos, reikalingos valstybės ginkluotai gynybai planuoti, organizuoti ir vykdyti, poreikius. Taigi, žvalgybos informacijos poreikiai ir žvalgybos veiklos mastai iš esmės susiję su grėsmių nacionaliniam saugumui mastais, todėl dėl nacionaliniam saugumui kylančių grėsmių paskelbus mobilizaciją ir (ar) įvedus karo padėtį Valstybės saugumo departamento vykdomų funkcijų apimtys, tikėtina, didėtų tiek, kad būtų reikalingi net papildomi žmogiškieji ištekliai, pavyzdžiui, asmenų iš žvalgybos pareigūnų rezervo pasitelkimas. Būtent siekiant užtikrinti gyvybiškai svarbios valstybės funkcijos (žvalgyba ir kontržvalgyba) vykdymą bei apsaugoti ypatingos svarbos ir konstitucinės reikšmės nacionalinio saugumo interesus, Įstatyme nustatytos išimtys Valstybės saugumo departamento žvalgybos pareigūnams, pagal kurias jie patenka į asmenų, kuriems privalomoji pradinė karo tarnyba ir tarnyba, paskelbus mobilizaciją, atidedama, sąrašus.

Akcentuotina ir tai, kad asmenų atrankos į žvalgybos tarnybą procesas trunka 6–12 mėnesių, o žvalgybos pareigūnų parengimas vykdyti specifines, pavyzdžiui, su žvalgybos metodų taikymu susijusias, funkcijas, dar maždaug tiek pat. Žvalgybos tarnyboje, priešingai nei valstybės tarnyboje, nėra numatytas pakaitinių (laikinųjų) žvalgybos pareigūnų institutas, todėl net kelių žvalgybos pareigūnų pašaukimas atlikti 9 mėnesių trukmės privalomąją pradinę karo tarnybą galėtų ženkliai sutrikdyti Valstybės saugumo departamento veiklą ir Valstybės gynimo tarybos nustatytų žvalgybos informacijos poreikių užtikrinimą.

Kartu pažymime, kad Valstybės saugumo departamento žvalgybos pareigūnai yra rengiami karo padėčiai, siekiant užtikrinti gyvybiškai svarbios valstybės funkcijos – žvalgybos ir kontržvalgybos atlikimą, taip pat veiksmų su ginkluotųjų pajėgų vienetais koordinavimą, kaip tai numatyta Karo padėties įstatymo 8 straipsnio 8 dalyje (šiai nuostatai įgyvendinti priimtas Lietuvos kariuomenės vado ir Lietuvos Respublikos valstybės saugumo departamento direktoriaus 2019 m. gegužės 14 d. įsakymas Nr. V-26KF/2-130KF „Dėl Lietuvos kariuomenės ir Lietuvos Respublikos valstybės saugumo departamento veiklos koordinavimo tvarkos aprašo patvirtinimo“). Valstybės saugumo departamentas šiuo tikslu ne tik rengia mobilizacijos planą bei ruošia ir apmoko personalą, bet ir dalyvauja su Lietuvos kariuomene bendrose pratybose bei mokymuose, kaip tai numatyta Lietuvos kariuomenės vado ir Lietuvos Respublikos valstybės saugumo departamento direktoriaus 2023 m. gegužės 31 d. įsakymu Nr. V-803/1-76 „Dėl Lietuvos kariuomenės ir Lietuvos Respublikos valstybės saugumo departamento 2023 metų bendradarbiavimo priemonių plano patvirtinimo“. Taigi, Valstybės saugumo departamento žvalgybos pareigūnai net ir nešaukiant jų atlikti privalomosios pradinės karo tarnybos yra parengiami karo meto veiksmams ir sąveikai su ginkluotųjų pajėgų vienetais.

Atkreipiame dėmesį ir į tai, kad pagal Įstatymo projekto 22 straipsnį Valstybės saugumo departamento žvalgybos pareigūnai patenka į asmenų, kuriems tarnyba, paskelbus mobilizaciją, atidedama, sąrašą. Taigi, Įstatymo projekto 10 straipsnyje numatytu siūlymu, kuriuo žvalgybos pareigūnams privalomoji pradinė karo tarnyba nebebūtų atidedama, nebus pasiektas Įstatymo pakeitimo tikslas, t. y. Valstybės saugumo departamento žvalgybos pareigūnų įgytas karinis parengimas neprisidės prie mobilizacijos atveju būtino aktyviojo kariuomenės personalo rezervo suformavimo, nes paskelbus mobilizaciją Valstybės saugumo departamento žvalgybos pareigūnams tarnyba būtų atidedama. Taip pat pažymėtina, kad, pašaukus Valstybės saugumo departamento žvalgybos pareigūnus atlikti privalomąją pradinę karo tarnybą, būtų netikslingai panaudotos valstybės biudžeto lėšos, skiriamos kario parengimui ir išlaikymui tarnybos metu, nes, kaip jau minėta, paskelbus mobilizaciją karinį parengimą įgiję Valstybės saugumo departamento žvalgybos pareigūnai atlikti tarnybos nebūtų šaukiami.

Atsižvelgdami į tai, siūlome tikslinti Įstatymo projektą, 10 straipsnio 1 dalį papildant Valstybės saugumo departamento žvalgybos pareigūnais, t. y. juos įtraukiant (kaip yra nustatyta galiojančiame Įstatyme) į asmenų, kuriems privalomoji pradinė karo tarnyba atidedama, sąrašą.

Papildomai atkreipiame dėmesį į tai, kad teisės aktų projektai išvadoms gauti, turėtų būti teikiami visoms institucijos, kurių veiklai turi įtakos keičiamas teisės aktas.

Direktoriaus pavaduotojas,

einantis direktoriaus pareigas	Giedrius Krupauskas

8 706 66 399